«Къалмыкъхэ псори къофэ»
Аращ жиIэр Налшык къалэ щыщ къэфакIуэ ныбжьыщIэ Къалмыкъ Тамерлан. «Нал цIыкIу» ансамблым хэту ар иджыблагъэ щыIащ Осетие Ищхъэрэм къафэмкIэ щекIуэкIа дунейпсо фестивалым.
Тамерлан 2009 гъэм «Детские лица России» сабий саугъэтыр къихьащ, «Минута славы» урысейпсо зэхьэзэхуэм хэтащ, Сочэ къалэ щекIуэкIа «Музыкальный спринт» дунейпсо фестиваль-зэпеуэм и Гран-прир къыхуагъэфэщащ. Къыхэгъэщыпхъэщ, иужьрейм ар Москва щыIэ «Непоседы» ансамбль цIэрыIуэм зэрыщыпеуар. ЩIыхь тхылъхэр, кубокхэмрэ медалхэмрэ, дамыгъэхэр — мыпхуэдэ куэд дыдэ щIалэ цIыкIум зэхуихьэсакIэщ.
Мы гъэм Тамерлан илъэси 9 ирикъуа къудейми, ар цIэрыIуэ хъуащ, цIыхубэм фIыуэ ялъэгъуащ. Ар плъагъунущ «Къэбэрдей-Балъкъэр» телекомпанием адыгэбзэкIэ къит «Золотой сундучок» нэтыныр иригъэкIуэкIыу. ЩIалэщIэр абы гурыхуэу щытопсэлъыхь лъэпкъ фащэм.
Къалмыкъхэ я къуэ зэчиифIэр мы гъэм ирагъэблэгъащ Франджым щрагъэкIуэкIыну «Париж и вагъуэхэр» зэпеуэм хэтыну. Дохъуэхъу ди артист ныбжьыщIэм ехъулIэныгъэфIхэр зыIэригъэхьэну, и хъуэпсапIэ-плъапIэхэр мы гъащIэм къыщехъулIэну.
Джырандокъуэ Риммэ.
